Samo jednom / Kupala se cura jedna u potoku pod planinom
Samo jednom / Kupala se cura jedna u potoku pod planinom je singl sarajevske rock grupe Indexi. Objavila ga je izdavačka kuća Jugoton 1977. godine. Muziku i aranžman za pjesmu "Samo jednom" napisao je gitarist Indexa Slobodan "Bodo" Kovačević, a tekst Milenko Marić. Na B strani singla je pjesma pod nazivom "Kupala se cura jedna u potoku pod planinom" čiju muziku, tekst i aranžman je napisao basist Indexa Fadil Redžić. Pjesma i tekst su zasnovani na bosanskohercegovačkoj narodnoj muzici kao i pjesma pod nazivom "Kad se hoće, sve se može" na prethodnom singlu I mi i nas dvoje / Kad se hoće, sve se može. Ovaj niz snimljenih rock kompozicija sa narodnim motivima pratio je u to vrijeme veoma popularan trend u jugoslavenskoj pop i rock muzici, koji su popularisali muzičari iz grupe Bijelo dugme, a tadašnji muzički kritičari i novinari nazvali su ga "pastirski rock". Fotografiju i dizajn za omot singl ploče Indexa "Samo jednom / Kupala se cura jedna u potoku pod planinom" uradio je Dragan S. Stefanović.